गृह मंत्रालय
केंद्रीय गृह मंत्री श्री अमित शाह ने कर्नाटक के बागलकोट जिले में कई परियोजनाओं का शुभारंभ किया
मोदी जी जब से देश के प्रधानमंत्री बने हैं देश को आत्मनिर्भर बनाने की दिशा में बड़ा कदम उठाया है
मोदी सरकार कर्नाटक के विकास के लिए प्रतिबद्ध है और आज निरानी ग्रुप ऑफ इंडस्ट्रीज की इस पहल से किसानों की आजीविका और आय में वृद्धि होगी
श्री नरेंद्र मोदी सरकार ने एथेनॉल के उपयोग को बढ़ाने का काम किया और वर्ष 2015 में एथेनॉल पर केंद्रीय उत्पाद शुल्क हटाया
जब मोदी सरकार आई थी तब 1.58 प्रतिशत एथेनॉल ब्लेंडिंग होती थी जिसे बढ़ाकर मोदी सरकार ने 2022 तक 10 प्रतिशत और 2025 तक 20 प्रतिशत तक ले जाने का लक्ष्य रखा है
प्रधानमंत्री मोदी जी ने किसानों की आय दोगुनी करने को प्राथमिकता दी, 2013-14 के बजट में किसानों को दी जाने वाली रु 21,931 करोड़ की राशि को बढ़ाकर मोदी सरकार ने 2020-21 में रु 1,34,399 करोड़ किया
पीएम किसान सम्मान निधि से मोदी सरकार ने ₹1,13,619 करोड़ की राशि बिना बिचौलियों के सीधे किसानों के खातों में डालने का काम किया है
मोदी जी के नेतृत्व में सरकार ने कश्मीर से धारा 370 हटाकर साहसिक कार्य किया और लंबे समय से चली आ रही समस्या का निराकरण किया
केंद्रीय गृह मंत्री श्री अमित शाह ने कर्नाटक के बागलकोट जिले में कई परियोजनाओं का शुभारंभ किया। अपने दो दिन के कर्नाटक के दौरे में केंद्रीय गृह मंत्री ने आज शुगर मिल का एक्स्पेंशन, आयुर्वेदिक मेडिकल कालेज का शिलान्यास, विजया बैंक की 75वीं ब्रांच का उदघाटन किया और कई किसान मैत्री प्रोजेक्ट्स की आधारशिला रखी। श्री अमित शाह ने इस मौके पर कहा कि 2014 और 2019 में कर्नाटक की जनता ने मोदी जी की झोली वोटों से भर दी थी और मोदी जी जब से देश के प्रधानमंत्री बने हैं देश को आत्मनिर्भर बनाने की दिशा में एक बड़ा कदम उठाया है। इस अवसर पर केंद्रीय कोयला और खान एवं संसदीय कार्य मंत्री प्रहलाद जोशी, कर्नाटक के मुख्यमंत्री बीएस येदयुरप्पा, उप मुख्यमंत्री गोविंद करजोल, कर्नाटक के गृह मंत्री बसवराज बोम्मई, सहित राज्य सरकार के अन्य मंत्री और नेता मौजूद रहे।
केंद्रीय गृह मंत्री ने कहा कि श्री नरेंद्र मोदी सरकार ने एथेनॉल का उपयोग बढ़ाने का काम किया और वर्ष 2015 में एथेनॉल पर केंद्रीय उत्पाद शुल्क हटाया, वर्ष 2018 में जीएसटी शुल्क 18 प्रतिशत से घटाकर 5 प्रतिशत किया गया जिससे पेट्रोल के अंदर जाने वाले एथेनॉल से गन्ना मिलों के माध्यम से किसानों को फायदा मिला है। श्री शाह ने कहा कि आज निरानी समूह द्वारा प्रति दिन 2600 किलो लीटर एथेनॉल बनाने की प्रक्रिया हो रही है जो कि एक सराहनीय प्रयास है। नवईंधन नीति के अंतर्गत गन्ने का रस, गुड, शीरा और सड़े हुआ खाद्दान्न को भी एथेनॉल निर्माण में प्रयोग की अनुमति दी गई।
श्री अमित शाह ने कहा कि जब मोदी सरकार आई थी तब 1.58 प्रतिशत एथेनॉल ब्लेंडिंग होती थी जिसे बढ़ाकर मोदी सरकार ने 2022 तक 10 प्रतिशत और 2025 तक 20 प्रतिशत तक ले जाने का लक्ष्य रखा है। प्रधानमंत्री मोदी जी ने किसानों की आय दोगुनी करने को प्राथमिकता दी है और 2013-14 के बजट में किसानों को दी जाने वाली रु 21,931 करोड़ की राशि को बढ़ाकर मोदी सरकार ने 2020-21 में रु 1,34,399 करोड़ कर दिया। किसानों की आय उनके खर्च से 50 प्रतिशत अधिक करने की दिशा में एमएसपी में बढ़ोतरी की गई। पीएम किसान सम्मान निधि से मोदी सरकार ने ₹1,13,619 करोड़ की राशि बिना बिचौलियों के सीधे किसानों के खातों में डालने का काम किया है। एक हजार से ज्यादा मंडिया ऑनलाइन की गईं और 10 हजार एफपीओस बनाए गए।
केंद्रीय गृह मंत्री श्री अमित शाह ने यह भी कहा कि मोदी जी के नेतृत्व में सरकार ने कश्मीर से धारा 370 हटाकर साहसिक कार्य किया और लंबे समय से चली आ रही समस्या का निराकरण किया।
श्री शाह ने कहा कि मोदी सरकार कर्नाटक के विकास के लिए प्रतिबद्ध है और आज निरानी ग्रुप ऑफ इंडस्ट्रीज की इस पहल से किसानों की आजीविका और आय में वृद्धि होगी।